Lebertus, decanus, totumque Aurelianensis ecclesie capitulum, omnibus presentes litteras inspecturis salutem in Domino. Noverint universi presentes pariter et futuri quod nos compromissionem in viros venerabiles Lebertum decanum, Paganum subdecanum, et magistrum Richardum, canonicum Jargogilensem, factam a reverendo patre nostro Manasse, Aurelianensi episcopo, et viro venerabili Bartholomeo, abbate Sancti Benedicti Floriacensis, de controversia que vertebatur inter ipsos super novalium decimis in parrochiis de Tigiaco, de Gilliaco et de Noviaco et aliis parrochiis in archidiaconatu Soliacensi constitutis, in quibus idem abbas jus patronatus habet, ratam habemus et acceptam, dictum et ordinationem premissorum decani, subdecani et magistri Richardi sub testimonio presentium approbantes sicut in eorumdem litteris prospeximus contineri, quarum tenor talis est. Lebertus decanus etc., ut in precedenti charta n° CCCLVII de verbo ad verbum.